M. Hort, podpredseda NR SR: (2007-12-11):
Myslím, že to je legitímny aj návrh vychádzajúci z podstaty veci. S faktickou poznámkou na pána poslanca Abrhana sa neprihlásil nikto. Končím možnosť prihlásenia sa s faktickými poznámkami. A uzatváram rozpravu. Čiže vyhlasujem ju za skončenú. Pýtam sa, či sa chce k rozprave vyjadriť pán minister? Nie. Pán spravodajca, chcete sa vyjadriť k rozprave? Taktiež nie. Takže prerušujem rokovanie o tomto bode programu a o ňom ako o ostatných budeme hlasovať o 11.00 hodine. A teraz pristúpime k ďalšiemu návrhu zákona v súlade so schváleným programom, ktorým je prvé čítanie o vládnom návrhu zákona o európskom zoskupení územnej spolupráce a o doplnení zákona č. 540/2001 Z. z. o štátnej štatistike v znení zákona č. 215/2004 Z. z. Vládny návrh zákona ste dostali ako tlač 476 a návrh na jeho pridelenie na prerokovanie výborom máte v rozhodnutí č. 477. Prosím teraz pána ministra výstavby a regionálneho rozvoja Slovenskej republiky pána Mariana Januška, aby vládny návrh zákona uviedol a odôvodnil. Pán minister, nech sa páči. M. Janušek, minister výstavby a regionálneho rozvoja SR: Ďakujem pekne za slovo. Vážený pán predsedajúci, milé poslankyne, vážení poslanci, na dnešné rokovanie Národnej rady Slovenskej republiky predkladám návrh zákona o európskom zoskupení územnej spolupráce a o doplnení zákona č. 540/2001 Z. z. o štátnej štatistike v znení zákona č. 215/2004 Z. z. na základe úlohy B.1 uznesenia vlády č. 889 z 25. októbra 2006 k návrhu na určenie zodpovednosti ministerstiev a ostatných ústredných orgánov štátnej správy za aplikáciu a prijatie opatrení na vnútroštátnej úrovni k nariadeniam a rozhodnutiam Európskych spoločenstiev. Potreba vypracovania uvedeného návrhu zákona vychádza z charakteru nariadenia Európskeho parlamentu a Rady Európskeho spoločenstva č. 1082/2006 o európskom zoskupení územnej spolupráce. Návrh zákona svojou problematikou patrí medzi záväzky vyplývajúce z Aktu o podmienkach pristúpenia pripojenom k Zmluve o pristúpení Slovenskej  republiky k Európskej únii. Nariadenie Európskeho spoločenstva je záväzné v celom rozsahu a priamo uplatniteľné vo všetkých členských štátoch Európskej únie. Uvedené nariadenie ustanovuje členským štátom povinnosť zabezpečiť účinné uplatňovanie tohto nariadenia v termíne od 1. augusta 2007. Predkladaný návrh zákona spĺňa všetky predpoklady na dosiahnutie efektívnej a účinnej územnej spolupráce. Upravuje postavenie, založenie, vznik, zrušenie, zánik a hospodárenie európskeho zoskupenia územnej spolupráce so sídlom na území Slovenskej republiky. Hlavným účelom je uľahčovať a podporovať územnú spoluprácu prostredníctvom  cezhraničnej, medziregionálnej, ako aj nadnárodnej spolupráce medzi svojimi členmi, ktorá má viesť k posilneniu hospodárskej a sociálnej súdržnosti. Súčasťou návrhu zákona je dôvodová správa, ktorá obsahuje aj doložku zlučiteľnosti návrhu zákona s právom Európskeho spoločenstva a právom Európskej únie a doložku finančných, ekonomických, environmentálnych vplyvov, vplyvov na zamestnanosť a podnikateľské prostredie. Predložený návrh zákona bude mať predpokladaný dopad na štátny rozpočet v súvislosti s potrebou vzniku štátnozamestnaneckého miesta za účelom vedenia registrového úradu. Predpokladané finančné dôsledky na rozpočet verejnej správy sú uvádzané nielen na bežný rok, ale aj na tri nasledujúce rozpočtové roky. Požadované výdavky budú zabezpečené v rámci schváleného limitu výdavkov kapitoly ministerstva výstavby a regionálneho rozvoja na rok 2007 a v rámci limitov určených pre kapitolu v rozpočte verejnej správy na roky 2008 až 2010. Dopad na rozpočet obcí a rozpočty vyšších územných celkov sa nepredpokladá. Z dôvodu potreby zabezpečiť implementáciu nariadenia Európskeho spoločenstva do vnútroštátneho právneho poriadku bol materiál v júni v súlade s čl. 9 ods. 1 legislatívnych pravidiel vlády predložený na skrátené  medzirezortné pripomienkové konanie.  Návrh zákona bol prerokovaný v Legislatívnej rade vlády Slovenskej republiky. Vznesené pripomienky boli zapracované a materiál bol predložený na rokovanie vlády, ktorá ho schválila dňa 24. 10. 2007 uznesením č. 917. A následne bol materiál predložený na rokovanie Národnej rady Slovenskej republiky. Ďakujem za pozornosť.